
Utangulizi 


Ndugu zangu katika imani ni kawaida kwa binadam na ni 
muhim kuwa na rafiki, Lakini kwa Muislam kuchagua 
rafiki mzuri ni lazima kwa ajili ya kuhifadhi Dini yetu. 
Kufanya urafiki na watu wema wenye tabia nzuri, wenye 
dini na heshima ni moja ya mambo yanayotufanya sisi 
Waislam kuwa katika njia iliyonyooka, na kuwa mfano 
bora katika jamii. 


Mtume (Swalla Allahu Alaihi Wa Sallam) amesema: 


"Mtu yamkini (inawezekana) kufuata dini ya rafiki yake, 
kwa hivyo muangalie unayemfanya rafiki." { Abu Dawud 
na Tirmidhiy } 


Ukiona rafiki yako ana matendo maovu, jaribu 
kumkumbusha,kumpa nasaha na mawaidha, asipobadilika 
na akaendelea kufanya maovu, ni vema kumuepuka kwa 
sababu unaweza ukaiga tabia zake ambazo zinakwenda 
kinyume na Dini yako (ya kiislam). Lakini pamoja na 
kumuepuka inakupasa kumfanyia wema na kumuombea 
kwa Allah uongofu. 


Allah (Subhanahu Wa Ta'ala) amesema: 


"Na Siku ambayo mwenye kudhulumu atajiuma mikono 
yake, na huku anasema: 'Laiti ningelishika njia pamoja na 


Mtume (S.a.w) Ee Ole wangu! Laiti nisingelimfanya fulani 
kuwa rafiki! Amenipoteza nikaacha Ukumbusho, baada ya 
kwisha nijia, (kunijia) na kweli shetani ni khaini (mwenye 
khiyana) kwa mwanaadamu." 
{Surat Al-Furgaan 25:27-29 } 


Allah (Subhanahu Wa Ta'ala) tena Anasema: 


"Siku hiyo marafiki watakuwa ni maadui, wao kwa wao, 
isipokuwa wachaji Allah (wacha Mungu)" (Surat Az- 
Zukhruf 43:67 } 


Muumini ni kioo cha ndugu yake muumini, akiona makosa 
ya mwenzake inampasa amueleze kwa uzuri na kumsaidia 
kurekebisha kosa hilo. 


Huo ndio urafiki unaotakiwa katika Uislam, na muumini 
wa kweli lazima ataangalia nani wa kumfanya rafiki. 


Lakini kwa masikitikiko makubwa vijana wa kiislam wa 
leo hawana habari na jambo kama hili, imefikia hatua 
marafiki wa zama hizi wanatumia muda mwingi kusaidiana 
katika mambo yasiyofaa, badala ya kusaidiana katika 
mambo ya dini na ya kheri. 


Tunamuomba Allah atuongoze pamoja na marafiki zetu. 
Ameen!!! 


